runetrust/blame-folketinget-dk huggingface dataset:
Ellen Trane Nørby (V), 2012-10-04:
Når jeg sagde, at det ikke vedrører Folketinget at diskutere løn, er det, fordi vi i Venstre har den klare opfattelse, at det ikke er folketingsmedlemmerne, der skal diskutere, hvad danskerne skal have i lønposen.
Det klarer arbejdsmarkedets parter.
Det har vi fuld tiltro til at de gør, og hvis hr. Jesper Petersen ikke har tiltro til det, kan jeg da godt blive bekymret for, hvad det er for en lovgivning, der vil komme fra regeringens side.
Det beslutningsforslag, som Venstre fremsatte i foråret – og her kan vi jo så fint endnu en gang rydde en misforståelse af vejen – handler om danskernes ret til at kunne organisere sig frit.
Det handler om, at man som lønmodtager i Danmark skal have mulighed for frit at kunne melde sig ind i den fagforening, man mener bedst repræsenterer en, og at man som arbejdsgiver skal have mulighed for frit at melde sig ind i den arbejdsgiverforening, som bedst repræsenterer en.
Jeg ved da godt, at der er nogle i LO-forbundene bag SF, som synes, at det er rigtig ubehageligt, at danskerne har et frit valg, men jeg har sådan set tiltro til, at danskerne kan vælge den fagforening, som bedst repræsenterer dem.
Og når knap 400.000 danskere har valgt de frie fagforeninger, tror jeg ikke, det er, fordi de regner med, at det betyder lønninger på 30 kr.
Men altså, man kan sige, at selv om hr. Jonas Dahl forsøger sådan at fortsætte hele diskussionen om lønninger på 30 kr., giver det jo egentlig bare anledning til, at jeg endnu en gang kan sige, at Venstre ikke ønsker lønninger på 30 kr.
Alle kan sådan set spørge om det, og så bruger vi debatten i dag på det.
Jeg synes sådan set, at vi skulle bruge debatten til at kigge på, hvordan vi i fællesskab kan tage hånd om nogle af de problemer, der er i det danske samfund, tage hånd om det forhold, at der er danskere, som mangler et arbejde, at der er virksomheder, der flytter ud af landet.
Men det kan jeg forstå ikke interesserer SF.
Det synes jeg er trist og ærgerligt.
Når hr. Jonas Dahl så nævner artiklen fra Børsen i dag, er det da egentlig bare rart, at vi der kan få opklaret endnu en misforståelse.
Venstre har sådan set accepteret de målrettede besparelser på erhvervsstøtten, som regeringen har lagt op til i finanslovforslaget.
Så hvis der er noget galt med de besparelser, som vi vil lave på erhvervsstøtteordningerne, skulle hr. Jonas Dahl måske tage fat i finansministeren, for det er eksakt de samme som dem, finansministeren har foreslået i sit finanslovforslag.
Jonas Dahl (SF), 2012-10-04:
Jamen forskellen er jo, at Venstre vil spare yderligere 0,5 mia. kr. på erhvervsstøtteordningerne, og jeg erindrer også, at der har været en debat om f.eks. Højteknologifonden, hvor Venstres forskningsordfører, i hvert fald sådan som jeg har forstået det, har været ude at sige, at det vil Venstre ikke være med til, og sådan er det med en lang række forslag, som regeringen har lagt frem, også boligjobordningen, hvor Venstre også har været ude at sige: Jamen det vil vi også gerne diskutere.
Men betyder det, Venstres ordfører nu står og siger, at Venstre nikker til de besparelser på erhvervsstøtteordningerne, som regeringen har lagt frem?
Det er jo det, jeg hører ordføreren sige, og det synes jeg er markant nyt i forhold til det, vi har hørt de seneste uger.
Det vil jeg gerne have svar på.
Jeg fik heller ikke svar på, hvor mange procent af de skatte- og afgiftsstigninger, der berører danskerne fra 2010 til 2013, VK-regeringen stod bag.
Jeg kan godt forstå, at det er svært at give svaret, fordi svaret er, at 95 pct. af de skatte- og afgiftsstigninger, der berører danskerne fra 2010 til 2013, var nogle, Venstre og De Konservative stod bag i deres regeringstid.
Jeg synes, at ordføreren skylder et svar på, hvad baggrunden er for, at Venstre nu har så travlt med at løbe fra det og har så travlt med at kritisere regeringen for det ene og det andet, når man selv står bag en lang række af de skatte- og afgiftsstigninger, der berører danskerne fra 2010 til 2013.
Anders Samuelsen (LA), 2012-10-04:
Tak for det.
Den socialdemokratiske ordfører siger, at der sikkert er en del, der er overraskede over, at regeringen stadig væk sidder.
Jeg er overhovedet ikke overrasket – overhovedet ikke – men jeg er dybt chokeret over, hvor elendigt den gør det, dybt chokeret.
Fakta er, at vi har 0,3 pct. vækst i 2012.
Vi har over 160.000 arbejdsløse.
Nettoledigheden vil stige næste år.
Vi har over 30 mia. kr. i underskud på de offentlige finanser.
Aktiviteten er faldet med 0,5 pct. i andet kvartal.
Det private forbrug falder.
Boligmarkedet har stadig væk åndenød.
Store dele af finansieringen i 2020-planen er endnu ikke på plads.
Konkurrenceevnen falder.
Det her er fakta.
Det er det, der er regeringens status efter 1 år.
Synes den socialdemokratiske ordfører selv stadig væk, at det går rigtig godt?
Magnus Heunicke (S), 2012-10-04:
Først bliver jeg nødt til at rette en misforståelse.
Det var det jubilæum, jeg markerede til at starte med.
Så kan man se på, hvordan det gik under den regering, som hr. Anders Samuelsen drømmer sig tilbage til – den, som hr. Samuelsen jo støttede – hvordan det så f.eks. gik med produktiviteten.
Vi lå jo på en sølle 28. plads blandt 33 lande.
Vi blev overhalet af land efter land efter land gennem 10 spildte år.
Vi fik ikke flere unge til at tage en uddannelse; vi fik ikke styrket vores konkurrenceevne; vi tabte.
Og det kostede os dyrt, da krisen ramte os.
Derfor er det eneste rigtige for mig at se nu at styrke fællesskabet igen: Styrk uddannelserne, byg Danmark op fra grunden igen!
Anders Samuelsen (LA), 2012-10-04:
Udenomssnak!
Når så regeringen forsøger at gøre noget aktivt, nemlig med en akutpakke, guldægget, som vi læser det hedder på forsiden af Politiken i dag – nu gennemregnet af AK-Samvirke – hvad får man så ud af at bruge 190 mio. kr.?
385 job svarer til en gennemsnitsløn på 493.000 kr.
Det svarer til en gennemsnitsmånedsløn på 41.000 kr.
Det ville simpelt hen være billigere for nationen, om vi stak 385 arbejdsløse hver 40.000 kr. om måneden og så ellers bare lod dem holde deres hænder i lommen.
Man gør intet rigtigt – man gør intet rigtigt.
Det er det, der er problemet.
Det er derfor, Danmark halter bagud; det er derfor, vi mister arbejdspladser; det er derfor, som en konsekvens af regeringens politik, at Brugsen godt nok stadig væk åbner butikker, men at det nu er syd for grænsen.
Magnus Heunicke (S), 2012-10-04:
Der er måske behov for at minde hr. Samuelsen om, at hvis man kigger ud i Europa – og det ved jeg at man også gør i Liberal Alliance, for jeg ved, at nogle af partiets hovedsponsorer er flygtet fra Danmark og ud i Europa, hvor de så lever i skattely – kan man se, at der faktisk er en krise ude i Europa i øjeblikket.
Der er faktisk lande i Europa, som taber arbejdspladser hver eneste dag.
Det gjorde vi også i Danmark, indtil vi fik regeringsskiftet.
Vi har stoppet den blødning, som fik lov til at fortsætte under VK-regeringen med Liberal Alliances støtte.
Om akutpakken, som blev nævnt, vil jeg sige, hvis jeg kan nå at sige noget hurtigt om den, at det, den åbner mulighed for, jo er jobrotation.
Det er noget af det mest effektive.
Vi har nye tal fra Nordjylland, som viser, at 98 pct. af dem, som kom i jobrotation, faktisk nu er begyndt at få et arbejde.
Det er noget, vi gør, fordi vi mener, det er vigtigt at gøre en ekstra indsats for folk, der er arbejdsløse, og som ellers stod til at ryge ud af dagpengesystemet.
Man kan godt være uenig i det menneskesyn og uenig i, at der skal gøres noget ekstra, men så er vi jo bare uenige.
Vi gør alt, hvad vi kan, for at få folk tilbage på arbejdsmarkedet igen.
Mike Legarth (KF), 2012-10-04:
I Syd- og Sønderjylland, som jeg repræsenterer her i Folketinget, er der butiksdød.
Der er arbejdspladserne flyttet over på den anden side af grænsen.
Det er tyskerne, der besætter jobbene i butikkerne hos de handlende, og det betyder, fordi der er den gevinst ved at tage over på den anden side og handle, at afgifterne går i den tyske statskasse.
Vi ser nu, at danske butikker flytter, Fakta flytter butikker og åbner butikker på den anden side af grænsen, altså i Tyskland.
Det er jo et faresignal af de helt store.
Vi har set, at grænsehandelen er eksploderet.
Vil hr. Magnus Heunicke og Socialdemokratiet og regeringen være med til at trække de arbejdspladser tilbage og gøre det konkurrencedygtigt for danske købmænd at handle mod de tyske, så vi får både arbejdspladser og afgiftsprovenuet tilbage i den danske statskasse?
Magnus Heunicke (S), 2012-10-04:
Vi gør alt, hvad vi kan, for at bevare og sikre og beskytte danske arbejdspladser.
Jeg ved ikke, om der er kommet en reklame ind ad døren fra en grænsebutik, så man er blevet opmærksom på, at der er noget, der hedder grænsehandel, og at det er skadeligt for dansk økonomi.
Det tror jeg godt vi er klar over at det er.
Vi skal gøre alt, hvad vi kan, for at forhindre det.
Men når man hører det fra de partier, som, da de sad i regering, opfandt og indførte en fedtafgift, når man hører det fra partier, som står for 95 pct. af de skatte- og afgiftsstigninger, vi har i Danmark, fra 2010 til 2013, så tror jeg, at der måske er et par danskere, som synes, at det er lige letkøbt nok at sige, at grænsehandelen var et problem, der ikke eksisterede før, men som nu er boomet.
Det er Venstre og Konservatives afgifter, som medfører grænsehandel.
Mike Legarth (KF), 2012-10-04:
Det vil jeg jo betegne som en ussel kommentar og mangel på lederskab.
Det er da klart, at skiftende regeringer har ansvaret for det afgiftsniveau, der er nu, men de seneste tal viser, at de afgifter er for høje, og at det har en katastrofal betydning for Danmark.
Og så synes jeg da, at det ville klæde ordføreren fra et regeringsparti at tage ansvar og medvirke til løsninger for at forhindre den tilstand, vi er havnet i.
Det, jeg spørger om, er: Vil hr. Magnus Heunicke på vegne af regeringen være med til at trække de arbejdspladser, vi helt åbenlyst har tabt, fordi afgifterne er for høje, tilbage til Danmark?
Vi fra konservativ side har sagt til regeringen, at vi gerne medvirker til at fjerne både sukkerafgiften og fedtafgiften, og især skal vi – det er vores særskilte standpunkt – ligestille afgifterne på øl og vand, som er de største lokkevarer, der gør, at folk kører ned på den anden side af grænsen.
Magnus Heunicke (S), 2012-10-04:
Ja, hvis det er muligt for os.
Hvis det er muligt for os at finde midler til at stoppe den fedtafgift, som De Konservative og Venstre selv opfandt, selv indførte, så vil vi gerne det, ligesom vi fik elimineret den multimedieskat, som Venstre og Konservative opfandt og indførte, ligesom vi fik elimineret og fandt midler til at fjerne den iværksætterskat, som Venstre og Konservative også indførte.
Og jeg kan ikke lade være med at tænke, hvis man sådan taler om fremtidens Danmark: Multimedier, iværksætteri, mon det er noget, man sådan skal leve af fremover?
Jeg tror nok, at det er svært som parti at stå som en stor fremtidsgarant, hvis man siger, at man finder på at beskatte og lægge afgifter på så vigtige ting for Danmarks fremtid.
Jeg kan ikke forstå, at man kan finde på det.
Vi har fjernet det, og vi medvirker også gerne – hvis det er muligt at finde midler – til at fjerne fedtafgiften.
Ellen Trane Nørby (V), 2012-10-04:
Jeg synes egentlig, det er trist.
En ting er, at hr. Magnus Heunicke bruger hele sin tale på at kigge bagud og kritisere alle andre i stedet for at tage ansvar, noget andet er, at det også fortsætter her i spørgsmålene.
Det synes jeg jo egentlig bare giver et meget godt billede af den situation, Danmark står i, nemlig at regeringen ikke ønsker at tage ansvar, ikke ønsker at lede, ikke har nogen svar overhovedet, hvad enten det er til slagterimedarbejderne, til de produktionsansatte eller til folk, der nu mister deres job i udviklingsafdelingerne, fordi man skærer 240 mio. kr. på Højteknologifonden.
Det synes jeg er enormt trist.
Men lad mig så prøve at tage fat der, hvor hr. Mike Legarth også spurgte, nemlig på grænsehandelen.
Jeg bor også nede i det område, hvor hver tiende detailbutik er lukket.
Man står og gør sig morsom og taler uden om alle de her skatter og afgifter.
Hvorfor har Socialdemokraterne i finanslovudspillet ikke finansieret en afskaffelse af fedtafgiften, og hvorfor planlægger de fortsat en indførelse af sukkerafgiften, som vil betyde nedlæggelse af 1.200 danske job, hvis Socialdemokraterne mener, at det er dårlige afgifter?
Så skulle man da i stedet for komme med nogle løsninger, så Danmark kan komme fremad, og så folk kan få et arbejde, så vi kan skabe bedre vilkår for danske arbejdspladser.
Magnus Heunicke (S), 2012-10-04:
Det er meget dristigt, synes jeg, af partiet Venstre nu at gå ind i debatter om de forskellige finanslovforslag, for så vidt jeg forstår beregningerne af Venstres forslag til finanslov, så er det gennemhullet og har et milliardstort hul; en manglende finansiering på 6 mia. kr.
Så kender vi jo Venstre igen, altså ufinansierede gaver, ufinansierede lettelser.
Og der er kun et sted, man kan finde pengene, nemlig i vores fælles velfærd.
Så jeg må jo stille et modspørgsmål til fru Ellen Trane Nørby bare sådan helt for at få det opklaret her.
Jeg kan forstå, at Venstre er meget, meget vrede over sukkerafgiften, som ikke er indført endnu.
Den er ikke indført, den er ikke trådt i kraft, den har ikke haft betydning for grænsehandelen.
Men det ligger i planlægningen, at den skal indføres, det er rigtigt.
Er det en del af Venstres finanslovudspil at finansiere en fjernelse af sukkerafgiften – ja eller nej?
Ellen Trane Nørby (V), 2012-10-04:
Så spørgsmålet burde jo lyde tilbage: Hvorfor bruger regeringen nogle penge fra en sukkerafgift, hvis man er imod sukkerafgiften?
Vi har ikke brugt pengene, det har regeringen.
Og derfor regner man vel fortsat med at indføre den her pr. 1. januar med den konsekvens, at over tusind danske arbejdspladser vil være i fare.
Men lad os nu lige kigge på, hvad det egentlig var, jeg spurgte hr. Magnus Heunicke om.
For jeg bad egentlig om et klart svar.
Det eneste, jeg fik tilbage, var kritik af Venstre.
Det kan jeg godt leve med.
Kritisér endelig.
Men jeg synes egentlig, det er trist for Danmark, at vi har et stort regeringsparti, som ikke selv kommer med nogen svar, men kun kritiserer alle os andre.
Derfor vil jeg egentlig godt spørge til grænsehandelen og de afgiftsstigninger, som regeringen planlægger.
Hvad er det, der er svaret fra hr. Magnus Heunicke til de mange mennesker, der har mistet deres job?
I Kvickly i Tønder er det seks personer.
Jeg besøgte dem alle sammen i mandags.
De synes ikke, at regeringen giver nogen svar.
Det eneste, jeg har hørt fra hr. Magnus Heunicke, er, at regeringens kickstart giver 21.000 arbejdspladser til næste år.
Jeg tror faktisk, at danskerne forventer, at regeringen gør det lidt bedre og kommer med lidt flere konkrete svar end det, vi har hørt i dag.
Magnus Heunicke (S), 2012-10-04:
Det er rigtigt, at vi planlægger nogle afgiftsstigninger på nogle områder, nemlig på usunde fødevarer.
Det er fuldstændig rigtigt.
De er ikke trådt i kraft endnu, men de kommer til at træde i kraft.
Jamen hvem har så ansvaret for det?
Hvis de afgifter, vi har planlagt, ikke er trådt i kraft endnu, og hvis der allerede nu er en stigning i grænsehandelen, og hvis man allerede nu har mistet hver tiende butik, så er meldingen til Venstre: Så er det jo jeres egen politik.
Så er det jo konsekvenserne af Venstres egen politik, som man prøver at løbe fra over for danskerne.
Så jeg håber da, at fru Ellen Trane Nørby, da hun besøgte de butikker – det må så have været lukkede butikker, hun besøgte – indrømmede, at ja, det er noget, som er lukket, fordi VK-regeringen selv indførte f.eks. fedtafgiften.
Jeg håber da, at det var det budskab, hun kom med.
Jeg håber ikke, at det var historier om, at det var andres skyld.
Søren Espersen (DF), 2012-10-04:
Jeg tror, at der i det danske folk er en vældig stor forståelse for, at når man er inde i en alvorlig økonomisk krise, udviser man også mådehold, og der spares på de statslige udgifter.
Men der skal være rimelighed i det.
Midt i alt det her og alle de nedskæringer, folk kommer ud for, og midt i, at folk måske mister deres eksistensgrundlag efter nytår,
lader man fra regeringens side samtidig ulandsbistanden stige med 834 mio. kr. over 2 år.
Når man dertil lægger de ekstraudgifter, der kommer til udlændinge her i landet, så kommer det op på over 1 mia. kr. Jeg gerne høre, hvordan hr. Magnus Heunicke forklarer sine vælgere det, når han er ude blandt dem.
Jeg ved godt, hvordan jeg selv klarer mine egne vælgere, men hvordan forklarer hr. Magnus Heunicke og Socialdemokratiet det her fænomen?
Magnus Heunicke (S), 2012-10-04:
Det er jo et åbent spørgsmål, tak for det.
Jeg tror, det handler om menneskesyn.
Jeg tror, det handler om en gang imellem at sige og at tale det lidt op for hinanden, at det fællesskab, vi er en del af, er et af verdens stærkeste og et af verdens rigeste fællesskaber.
Det er Danmark, og det er et privilegium at være dansker.
Vi knokler for, at vi skal bevare vores fællesskab.
Men vi er også i en situation, hvor vi har et ansvar for hele kloden.
Vi er et lille land, men hvis vi kan, vil vi være med til at mindske krige og konflikter og mindske sult og elendighed, og det synes jeg er godt, og det er for mig at se en smuk og fuldstændig dansk klassisk værdi, at vi selvfølgelig også er solidariske med dem, som er verdens allerfattigste.
Jeg tror, det ville være på sin plads at få det klaret.
Vi må sige: Hvad er det egentlig, Dansk Folkeparti har gjort, hvad har deres forslag været?
Hvad har de gjort igennem 10 år, da de havde magten, da de var en del af VKO-blokken?
Intet, intet overhovedet.
Så der skal gøres noget ved det.
Derfor har denne regering haft det som et af vores allerførste mål at gøre noget ved det her problem.
Det, der skal gøres, er jo at styrke myndighedernes indsats, men det er også vigtigt at styrke de danske lønmodtagere og arbejderes muligheder for at dygtiggøre sig og gøre sig dygtigere til at stå i den store konkurrence, vi står i.
Kristian Thulesen Dahl (DF), 2012-10-04:
Det sidste vil jeg jo meget gerne have lejlighed til at diskutere med både hr. Magnus Heunicke og andre i løbet af dagen, det glæder jeg mig til.
Men det, jeg ønsker her, hvor jeg har retten til at stille spørgsmål til hr. Magnus Heunicke, er altså at koncentrere mig om de østeuropæiske arbejdere, der er i Danmark.
Jeg må spørge hr. Magnus Heunicke: Hvilken effekt kan vi se af regeringens fantastiske politik, som er blevet udfoldet efter regeringsskiftet?
Er der tale om, at man kan se, hvis man drager rundt i landet, at problemet er blevet mindre?
Er der tale om, at nu er lønningerne, som østeuropæerne får, lige pludselig steget?
Altså, jeg tror, at hr. Magnus Heunicke skulle tage med mig rundt på en tur i fædrelandet og se nogle af de problemer, danske arbejdere står med.
Så tror jeg, han ville se, at der overhovedet ikke er ændret en tøddel på den udfordring, som danske arbejdere står over for.
Tværtimod oplever de et stigende pres fra østeuropæere, der helt lovligt kommer til Danmark og tager de job, som ledige danskere ellers kunne have fået til lønninger, der oftere er lavere end det, danskere ville skulle have.
Magnus Heunicke (S), 2012-10-04:
Det er jo primært østeuropæere, der kommer til Danmark og arbejder på vilkår, som er meget fjerne fra det, som vi kender på det danske arbejdsmarked, og som jo også betyder – det er jo rigtigt, hvad hr. Kristian Thulesen Dahl siger – at man underminerer det danske arbejdsmarked.
Indtil nu har det været fagbevægelsen, som bravt har stået og kæmpet fra byggeplads til byggeplads, men efter regeringsskiftet står den jo ikke alene, så kommer myndighederne med, så kommer ministerierne med, så bliver der tjekket op på, om man arbejder på danske løn- og arbejdsvilkår, når det foregår i Danmark.
Sådan må det jo være.
Derfor er det jo utrolig hult at høre, at det er et spørgsmål, man skulle kere sig om fra Dansk Folkepartis side, al den stund at Dansk Folkeparti jo er medforslagsstiller til et forslag, som vil forhindre, at den danske fagbevægelse kan stå vagt om solidariteten og om danske løn- og arbejdsvilkår ved at lave blokader på de steder, hvor man underbyder danske løn- og arbejdsvilkår.
Ellen Trane Nørby (V), 2012-10-04:
Det er fuldstændig korrekt, at den store sænkelse af skatten på arbejde, som vi gennemførte i 2009, var finansieret ved, at der var nogle andre skatter og afgifter, der blev hævet, men det ændrer ikke ved, at de krone for krone blev brugt til at sænke skatten på arbejde.
Det er jo der, det står i fuldstændig skærende kontrast til den politik, som regeringen har ført, hvor man sammen med Enhedslisten sidste år hævede skatter og afgifter for 5 mia. kr., og det var ikke for at sænke skatterne andre steder, men for at bruge pengene.
Det gav en almindelig arbejderfamilie et mindre rådighedsbeløb på 3.400 kr., mens vores afgifter blev brugt til at sænke skatten på arbejde.
Vi havde et skattestop, som sikrede ro omkring danskernes økonomi, som sikrede, at en almindelig arbejderfamilie i 2011 havde 35.000 kr. mere til rådighed, end den ellers ville have haft.
Det er den store forskel på SF's og Venstres skattepolitik.
Vi opkræver ikke flere penge for at bruge dem.
Vi opkræver nogle gange nogle målrettede afgifter for samtidig at sænke andre skatter og afgifter.
Jørgen Arbo-Bæhr (EL), 2012-10-04:
Fru Trane Nørby forsvarer den danske model.
Det er jo sådan, at formanden for Venstre i modsætning hertil har sagt, at lønningerne skal ned på tysk niveau.
Der er det bare, jeg vil prøve at spørge, om det er sådan, at fru Trane Nørbys opbakning til den danske model betyder, at hun synes, at vi i Danmark har nogle lønninger, der er høje.
Eller har vi nogle lønninger i Danmark, der er for lave?
Ellen Trane Nørby (V), 2012-10-04:
Jamen jeg vil gerne gentage, at vi ikke blander os i, hvordan de lønninger, som danskerne aftaler, er.
Vi blander os ikke i, hvad der er i forhold til arbejdsmarkedets parters forhandlinger, og det mener jeg heller ikke er noget, som det tilkommer os at gøre.
Hvis det er noget, som regeringen har planer om at gøre, så må regeringen jo fremsætte et lovforslag på det punkt.
Jeg kan sige, at diskussionen i sidste uge handlede om rammevilkår, altså om rammevilkår for danske virksomheder.
Der må jeg efter debatten i dag jo bare konstatere, at Socialdemokraterne, SF og Enhedslisten ikke deler vores bekymring for, at der er danske arbejdspladser, hvor man må dreje nøglen om, og hvor man må flytte produktionen til udlandet.
Jeg tror sådan set, at de mennesker, der har mistet deres arbejde på Tican, eller som har mistet deres arbejde ude på Toms Chokoladefabrik, eller som har mistet deres arbejde på Vestas, er enormt bekymrede for, at der, hvis man forringer konkurrencevilkårene på de danske arbejdspladser endnu mere, så vil være endnu flere af deres kollegaer, der må stille sig op i ledighedskøen.
Der synes jeg egentlig, at det, vi som Folketing burde have en pligt til, var, at vi i fællesskab fandt nogle løsninger på, hvordan vi får klaret de problemer.
Jørgen Arbo-Bæhr (EL), 2012-10-04:
Så vil jeg godt i dag citere fra hr. Lars Løkke Rasmussens bemærkninger på hjemmesiden, hvor han siger: »Der er en tendens til at gentage det gamle mantra om, at når de andre er billigere, skal vi være bedre. I takt med at de andre bliver bedre, så må vi nok blive lidt billigere.
Se, det er ikke en ambition om, at vi skal konkurrere med asiatiske lønninger – det skal vi ikke.
Vil fru Trane Nørby give Venstres formand ret i det, eller synes hun, at lønningerne er på det niveau, som de skal være?